b'\n_START_ARTICLE_\nDu\xc5\xa1an S. Lajovic\n_START_SECTION_\n\xc5\xbdivljenjepis\n_START_PARAGRAPH_\nRodil se je v dru\xc5\xbeini uspe\xc5\xa1nega tovarnarja; o\xc4\x8de Emil Lajovic je ustanovil tovarno Tuba v Ljubljani (ena izmed dveh in hkrati najve\xc4\x8djo tovarno tub na podro\xc4\x8dju Jugoslavije). Po osnovni \xc5\xa1oli v Ljubljani so ga star\xc5\xa1i poslali v zasebno gimnazijo na otok Bra\xc4\x8d, ki so jo vodili dominikanci; med njegovimi so\xc5\xa1olci sta bila tudi Toussaint Ho\xc4\x8devar (zgodovinar in ekonomist) in Branko Mamula (admiral flote)._NEWLINE_Ob pri\xc4\x8detku aprilske vojne je bil na Bra\xc4\x8du, a so ga dominikanci, z ostalimi dijaki, postali domov. V Ljubljani je nadaljeval \xc5\xa1olanje na Srednji tehni\xc5\xa1ki \xc5\xa1oli, a ga je \xc5\xbee konec aprila o\xc4\x8de poslal v Padovo, kjer je stanoval pri dru\xc5\xbeinskem prijatelju in delal v njegovi tovarni za plastiko. Septembra 1941 se je vpisal na milansko Srednjo tehni\xc5\xa1ko \xc5\xa1olo, oktobra pa se je vrnil nazaj v Ljubljano. Sprva se je moral vsak dan javljati na policijski postaji. Po poroki brata Mi\xc5\xa1a je vsa dru\xc5\xbeina od\xc5\xa1la v \xc5\xa0vico, iz katere so se vrnili \xc5\xa1ele junija 1943. Du\xc5\xa1an se je iz Padove vrnil v Ljubljano v aprilu 1943. Kmalu je postal obve\xc5\xa1\xc4\x8devalec za Jugoslovansko vojsko v domovini (JVvD), nato pa se je priklju\xc4\x8dil Notranjskemu odredu JVvD. Deloval je tudi kot kontaktna oseba med JVvD in Slovenskim domobranstvom ter z Tajno obve\xc5\xa1\xc4\x8devalno slu\xc5\xbebo (TOS). Pozneje je zbolel in s o\xc4\x8detovo pomo\xc4\x8djo se je skril v sanatorij \xc5\xa0lajmerjev dom, kjer je ostal do marca 1945. V za\xc4\x8detku maja 1945 se je umaknil v Avstrijo, kjer je po ukazu Vladimirja Vauhnika navezal stike s britansko Field Security Service (FSS), s pomo\xc4\x8djo katere je nadaljeval pot v Italijo. Tu je opravljal razli\xc4\x8dne obve\xc5\xa1\xc4\x8devalne dol\xc5\xbenosti za Matja\xc5\xbeevo vojsko v domovini, dokler ga ni FSS 4. februarja 1946 aretirala, ker jim ni hotel izdati podatke o Dra\xc5\xbei Mihajlovi\xc4\x87u; izpu\xc5\xa1\xc4\x8den je bil junija po Mihajlovi\xc4\x87evi aretaciji. Sredi leta 1948 je postal poveljnik Centra 303 v Trstu._NEWLINE_10. maja 1950 je zapustil Italijo in z ladjo odpotoval v Avstralijo. Sprva je delal kot delavec, nato pa je leta 1958 ustanovil podjetje Impact Containers Pty Ltd, ki se je ukvarjala z izdelavo tub; pozneje je odprl \xc5\xa1e podru\xc5\xbenice na Filipinih, v Maleziji in v Venezueli. Leta 1976 je prodal svoj dele\xc5\xbe v podjetju. _NEWLINE_Junija 1991 se je prvi\xc4\x8d vrnil v Slovenijo in prisostvoval razglasitvi neodvisnosti. Naslednji mesec (17. julij) ga je Zoran Thaler, pomo\xc4\x8dnik ministra za zunanje zadeve Slovenije, imenoval za posebnega veleposlanika z vsemi pooblastili, da zastopa Slovenijo pri Ministrstvu za zunanje zadeve Nove Zelandije; leta 1992 je bil imenovan za \xc4\x8dastnega konzula Slovenije na Novi Zelandiji, leta 1997 pa za \xc4\x8dastnega generalnega konzula za Novo Zelandijo, ki jo je opravljal do 1. julija 2003._NEWLINE_Leta 2003 je odprl spletno stran udba.net, s katero je spro\xc5\xbeil afero Udba.net._NEWLINE_Leta 2005 mu je takratni predsednik Republike Slovenije, Janez Drnov\xc5\xa1ek, podelil zlati red za zasluge\xc2\xa0\xc2\xbbob 80- letnici za zasluge pri povezovanju in ohranjanju slovenske skupnosti v Avstraliji in Novi Zelandiji, pri osamosvojitvi Republike Slovenije, mednarodnem priznanju ter gospodarskih povezavah Slovenije s svetom na diplomatskem mednarodnem podro\xc4\x8dju\xc2\xab.'